የወርቅ የመጸዳጃ ቤት መቀመጫው
ከወርቅ ምን ሊሰራ እንደሚችል ወይም ወርቅ ለምን አገልግሎት እንደሚውል የየአቅማችንን ያህል እናውቃለን። ቀለበት፣ ሀብል፣ እና ሌሎች ጌጣጌጦች ከወርቅ ይሰራሉ። ሜዳሊያ፣ የጦር ሜዳ ኒሻን፣ ዋንጫ እየተሰራበትም ለአሸናፊዎች፣ ለታዋቂ ሰዎች እና ለባለውለታዎች በተለይ በመንግስት ደረጃ ይበረከታል። የወርቅ መስቀል፣ ተክሊል፣ ዘውድ፣ ሰአት፣ ጫማ እና የወርቅ
ዋንጫ እንዳለም እናውቃለን። ከዚህ በተረፈ ደግሞ በወርቅ ቅብ የሚሰሩ ቁሳቁስም አሉ። በሌሎች ባደጉት ሀገሮችም ሆነ አንዳንድ ሀገሮች ደግሞ
ከወርቅ ከዚህም በላይ ሲሰራ እናስተውላለን። የወርቅ ሳህን፣ የወርቅ ሽጉጥ፣ ወዘተ እንዳለ ይነገራል። በቅርቡ ሮይተርስ ይዞት በወጣ ዘገባ ደግሞ ከዚህ ሁሉ
የተለየ አንድ ከወርቅ የተሰራ ቁስ አስመልክቶናል፤ ከወርቅ የተሰራ የመጸዳጃ ቤት መቀመጫ። ዜናው ይህ ከወርቅ የተሰራ መቀመጫ መሰረቁ
ነው። ለኛ ግን የወርቅ መጸዳጃው መሰረቁ ብቻ አይደለም ዜናው፤ ከወርቅ የመጸዳጃ ቤት መቀመጫ መሰራቱም እንጂ። ይህ በ18 ካራት ወርቅ እንደተሰራ የተነገረለት ቁስ/
የወርቅ እቃን ቁስ ማለት ትንሽ ቢከብድም/ በብሪታኒያ ብሌንሄይም ቤተመንግስት መጸዳጃ ቤት ውስጥ ለጥበብ ስራዎች ኢግዚቢሽን በሚል
የተቀመጠ መሆኑን ፖሊስ ጠቁሟል። ይህ ከወርቅ የተሰራ የመጸዳጃ ቤት መቀመጫ ከ5 ሚሊዮን ዶላር በላይ እንደሚገመት ዘገባው ጠቁሞ፣ የጣሊያናዊው አርቲስት
ማኡሪዚዮ ካቴላን የፈጠራ ውጤት መሆኑም ተመልክቷል። አስደናቂው ቁስ ለኢግዚቢሽን በሚል በቱሪስት መዳረሻነቱ በሚታወቀው ምእራብ ለንደን አካባቢ በሚገኘው ቤተመንግስት መጸዳጃ
ቤት ውስጥ እንዲቀመጥ ከተደረገ ከሁለት ቀናት በሁዋላ ነው ሁለት ተሸከርካሪዎችን የያዙ ሌቦች ሙዚየሙን ሰብረው በመግባት ዘረፋውን
የፈጸሙት። የወርቅ መጸዳጃው ‹‹አሜሪካ›› በሚል ቀደም ሲል በኒዮርክ ጉግንሄይም ሙዚየም ለእይታ ቀርቦ የነበረ ሲሆን፣ በወቅቱም
100 ሚሊየን ጎብኚዎች እየተቀመጡ ጭምር እንደጎበኙትም ዘገባው አመልክቷል። የሁለተኛው
የአለም ጦርነት መሪ ዊንስተን ቸርችል የመጸደጃ ቤት መቀመጫውን ጦርነቱ ከመቀስቀሱ ከጥቂት ደቂቃዎች በፊት ከነበረበት ስፍራ ወደ
ሌላ ስፍራ አዛውረውት እንደነበርም የታሜስ ቫሊ ፖሊስ አስታውሶ፣ በወቅቱም በአንድ ህንጻ ውስጥ ተጨናንቆ እንዲቀመጥ ተደርጎ ስለነበር
በውሃና በመሳሰሉት የተወሰነ ጉዳት እንደደረሰበትም መርማሪ ፖሊስ ጄ ስ ሚልኔ አብራርተዋል። ፖሊስ
ከዘረፋው ጋር ግንኙነት እንዳለው የተጠረጠረን አንድ ግለሰብ በቁጥጥር ስር ያዋለ ቢሆንም፣ እስከ አሁን ድረስ ይህን የወርቅ የመጸዳጃ
ቤት መቀመጫ ማግኘት አልተቻለም። የብሌንሄይም ቤተመንግሰት በዚህ ድንቅ የጥበብ ስራ ላይ በተፈጸመው ዘረፋ በእጅጉ ያዘነ ሲሆን፣
ከዘረፋው ጋር በተያያዘ ኢግዚቢሽኑ ተቋርጦ እንደነበርም ታውቋል። የመጸዳጃ
ቤት መቀመጫው ጉዋጌንሄይም በነበረበት ወቅት ፕሬዚዳንት ዶናልድ ትራምፕ ይህ ድንቅ የጥበብ ስራ ለተወሰነ ጊዜ በነጩ ቤተመንግስት
እንዲገጠም ጠይቀው እንደነበርም በወቅቱ ዋሽንግተን ፖስት ያወጣውን ዘገባ በመጥቀስ ሮይተርስ በዘገባው አመልክቷል።አዲስ ዘመን መስከረም 20/2012ዘካርያስ
